Pretoria gereed om parlement te huisves, sê burgemeesterKgosientso Ramokgopa, burgemeester van Tshwane Metro. Foto: Departement van kommunikasie, Flickr Ramokgopa het die media toegespreek in aanloop tot sy stadsrede vir 2016 en gesê hy kan nie die besluit neem of die parlement geskuif sal word of nie. “Ons sê maar net as die persone in beheer besluit dat die parlement in Pretoria gehuisves sal word, is ons al van gister af gereed,” het hy gesê. Die Tshwane-stadsraad het reeds Fort Klapperkop geïdentifiseer as die waarskynlike ligging vir die wetgewer sou dit na Pretoria verskuif word. In Februarie het pres. Jacob Zuma gedurende sy staatsrede aangedui dat die regering koste wil bespaar deur moontlik die administratiewe hoofstad en die parlement in een stad te vestig. Ramokgopa het Vrydag gesê die besluit oor die parlement se ligging is eerstens van politieke belang, met koste wat tweede in ag geneem moet word. “Ek dink ons sal verlore wees as ons die koste eerste stel, maar ek verstaan die president het die aankondiging gemaak te midde van soberheid oor die land se finansies en daarom word koste nou eerste geplaas. In die groter prentjie gaan dit eintlik oor die Suid-Afrika wat ons wil bou,” het hy gesê. Zuma het vroeër gesê dat die regering al die aspekte sal oorweeg om die parlement te skuif. “Ons het die saak ondersoek en die koste van die situasie soos dit tans is, is te groot. Dit beteken elke uitvoerende raadslid moet twee huise hê, een in Pretoria en een in Kaapstad. Ons moet twee motors hê, een in Pretoria en een in Kaapstad,” het Zuma gesê. Hy het ook gesê dat die reiskoste van staatsamptenare die regering baie geld kos, asook verblyfkoste wanneer amptenare in hotelle moet oorbly. Pravin Gordhan het in 2013 as minister van finansies sy kommer uitgespreek oor die koste daarvan om staatsamptenare tussen die twee stede te laat reis, maar die destydse minister in die presidensie, Collins Chabane, het gesê sy kollega se kommer moet nie as besluit gesien word dat die parlement sal skuif nie.